Weermaglid vas ná kaping in weermagbasis | Maroela Media
Vinnige reaksie deur die polisie het daartoe gelei dat 'n voertuig Maandagaand twee uur nadat dit in die Tempe-weermagbasis in Bloemfontein gekaap is, teruggevind is.
Konst. Wendy Nkabi, polisiewoordvoerder, het gesê die slagoffer, 'n 24-jarige vrou, het omstreeks 20:30 in haar silwer VW Polo na die gimnasium in die basis gery toe sy opgemerk het 'n wit Toyota Etios agtervolg haar.
"Sy het tot by die gimnasium gery waar twee onbekende mans haar oorval en 'n vuurwapen op haar gerig het. Sy is gedwing om uit haar voertuig te klim waarna die verdagtes met albei voertuie weggejaag het."
Die slagoffer het die polisie in kennis gestel en die polisie het inligting oor die gekaapte voertuig onder lede versprei om daarvoor op die uitkyk te wees.
"Albei voertuie is later in die middestad deur beamptes van die Parkweg-polisie opgemerk en van die pad af getrek. Twee verdagtes, onderskeidelik 23 en 40 jaar oud, is in hegtenis geneem."
Nkabi het gesê een van die verdagtes is 'n weermaglid en word ook moontlik verbind met sake van huisroof in Bayswater.
Die verdagtes moet Woensdag in die stad se landdroshof verskyn op aanklag van motorkaping.
Die mense wat veronderstel is om die inwoners van die land te beskerm vang sulke goed aan ? Wat 'n siek spul
Word daar nie meer "background checks" op hulle gedoen nie. Die hele staatsdiens is vol kriminele. Defnitief nie soos vroeer jare wat jy trots was om daai uniform te dra nie. Nou word hy gedra om makliker misdaad te pleeg